**শুধু একটি কবিতা **

 **ইশরাত জাহান**

**আমি শুধু একটি কবিতা, শুধু একটি কবিতা,**

**কিছু শব্দ,কিছু বাক্য,কিছু অনুভূতির ছন্দে গড়া,**

**শুধুই একটি কবিতা! আমি শুধুই একটি কবিতা।**

**তবে আমি অনেক গল্প জানি,**

**সেইসব পথশিশুদের যারা অভাবের**

**তাড়নায় অপরাধ করতে শেখে,**

**সেইসব কিশোরদের যারা সঙ্গের অভাবে**

**অসৎ-সঙ্গে মেশে;**

**রাস্তার সেই ভিখারির যার আজ আহার জোটে নি,**

**সেই শ্রমিকের যার হাড়ভাঙা খাটুনির**

**বিনিময়ে অনেকদিন ধরে ন্যায্য বেতন মেলেনি;**

**আমি তাদের গল্প জানি,**

**কেননা যখনই কলম ওঠে**

**আমি নতুন কারো গল্প শুনি।**

**এমন অনেক গল্প আমার জানা আছে,**

**যদিও আমি শুধুই একটি কবিতা।**

**আমি শুধুই একটি কবিতা,**

**কিন্তু কিছু মানুষের জন্য বিশ্বস্ত বন্ধু আমি,**

**যারা জানে আমি কখনোই তাদের**

**গোপন কথা ফাঁস করব না;**

**আমি ধর্ষিতা সেই নারীর আত্মহত্যার**

**পূর্বের বিদায় সম্ভাষণ,**

**আমি বৃদ্ধাশ্রমের একলা বৃদ্ধটির**

**সন্তানের প্রতি আর্শিবাদ;**

**আমি অনাথ শিশুটির নিরব অশ্রুবর্ষণের সাক্ষী;**

**আমি সদ্য সন্তানহারা মায়ের অমানুষিক আর্তনাদ;**

**এদের সবার নি:শব্দ বিরহের গান আমি,**

**যদিও আমি শুধু একটি কবিতা!**

**হয়তো আমি অতি সাধারণ একটি কবিতা,**

**হয়তো কারও হয়ে কথা বলার ক্ষমতা আমার নেই,**

**কিন্তু তা নিয়ে আমি চিন্তিত নই।**

**কারণ আমি জানি,**

**একদিন এই মঞ্চে দাঁড়িয়ে,**

**তাদেরই একজন বুকে সাহস নিয়ে,**

**পাঠ করবে আমায়!**

**সেদিন আমার কথাগুলো জনমানবের**

**বিবেক থেকে বিবেকে সঞ্চারিত হবে!**

**সেদিন তুমি আর আমাকে সাধারণ বলতে পারবে না,**

**এই পৃথিবীর কোটি কোটি মানুষ যেমন!**

**তেমনি সেদিন আমিও হব অসাধারণ!**

**যদিও আমি শুধু একটি কবিতা!**

**------------------------------------‐---------------------------------**

**১৩/০৭/২০২০**